Vodlozero nacionalinis parkas

Vodlozero nacionalinis parkas () – saugoma gamtos sritis Rusijoje, Karelijoje (Pudožo rajonas) ir Archangelsko srityje (Onegos rajonas), Vodlozero apyežerėse. Įsteigtas 1991 m.

Parkas suskirstytas į keletą apsaugos zonų, iš kurių 99,4 tūkst. ha sudaro rezervatinė zona (nuo 2001 m. – UNESCO biosferos rezervatas). Parke saugoma kultūrinė Vodlozerjės (Водлозерье) sritis su senoviniais šiaurės Rusijos kaimais (XXI a. pr. parke buvo likę tik 5 tokie kaimai iš XX a. pr. buvusių 40). Taip pat saugomas išskirtinis Vodlozero ir Ileksos upės gamtinis kompleksas su mažai žmogaus paliestais miškų plotais ir gyvūnų buveinėmis. Beveik visą plotą dengia taiga, kurioje auga beržynai, pušynai, eglynai, drebulynai. Sutinkama būdinga miškų juostos gyvūnija – vilkai, briedžiai, stirnos, lapės, lūšys, lokiai, kiškiai, barsukai, kiaunės, voverės, bebrai, ūdros, erniai, įvairios paukščių rūšys (tarp jų – retos: kurtinys, tetervinas, gulbė giesmininkė, jūrinis erelis, erelis žuvininkas, pilkoji gervė).

Šaltiniai 

Rusijos nacionaliniai parkai
Archangelsko sritis
Karelijos Respublika